7. melléklet az előterjesztéshez



A KÖZSZFÉRA ILLETMÉNYEIRE VONATKOZÓ SZABÁLYOZÁSOK HATÁSA


A kötelező legkisebb munkabér (minimálbér) és a garantált bérminimum 2020. évi megállapításáról szóló 367/2019. (XII.30.) Kormányrendelet a kötelező legkisebb munkabér (minimálbér) összegét 2020. január 1-jétől, 8 %-os emeléssel, 161.000 Ft-ban (2019. évben 149.000 Ft), a szakképzettséget igénylő munkakörben foglalkoztatott középiskolai végzettségűek garantált bérminimum összegét 8 %-os emeléssel, 210.600 Ft-ban (2019. évben 195.000 Ft) állapította meg.


A közalkalmazottak illetményrendszeréhez kapcsolódó jogszabályok:
· 2020. január 1-jétől a közalkalmazotti illetménytábla a központi költségvetés szerint nem változott,
· az illetménypótlék számítási alapja változatlanul 20.000 Ft,
· a nem pedagógusok kereset-kiegészítése – hasonlóan az előző évekhez – a keresetbe tartozó juttatások előző évi bázis előirányzatának 2%-a.

Az intézmények 2020. évi eredeti költségvetésébe tételes felmérést követően, közalkalmazotti körben (a munkáltatói döntésen alapuló határozatlan idejű illetményrész figyelembe vételével) betervezésre került 11 havi
· kötelező legkisebb munkabér (minimálbér) címen 63.315 ezer Ft, 
· garantált bérminimum jogcímen 480.267 ezer Ft, 
· kötelező soros előrelépésre 7.717 ezer Ft,
· szakképzettség megszerzéséhez kapcsolódó kifizetésekre 13.410 ezer Ft,
· a 326/2013. (VIII.30.) Kormányrendelet 32/A. § 2017. január 1-jétől hatályos módosítása szerint a pedagógus szakképzettséggel vagy szakképesítéssel nem rendelkező nevelő és oktató munkát közvetlenül segítő munkakörben foglalkoztatottak bére a garantált bérminimum emelésén felül 7% kötelező+3% adható mértékű emelésre, a két óvoda esetében, 3.539 ezer Ft,
· a szociális intézményekben dolgozóknak a minimálbér és a garantált bérminimum jogszabályban előírt emelkedése miatt, az érintett munkakörökben éjszakai illetve délutáni pótlék biztosítására 16.508 ezer Ft,
mindösszesen keresetnövelés címen 584.756 ezer Ft. 

Intézményi körben, fentieken kívül a nem pedagógus közalkalmazottak 2%-os kereset-kiegészítésére járulékkal együtt, 2020-ban 290.435 ezer Ft összeg került biztosításra.

A rehabilitációs hozzájárulással, valamint a jubileumi jutalommal kapcsolatosan, az előző évekhez hasonlóan, az intézményeknek kell feltárniuk azokat a belső forrásokat, és olyan intézkedést hozni, amelyek biztosítják a szükséges fedezetet. 





A köztisztviselők illetményrendszeréhez kapcsolódó jogszabályok

· A közszolgálati tisztviselőkről szóló törvény hatálya alá tartozó köztisztviselőkre vonatkozóan a 2020. január 1-től érvényes köztisztviselői illetményalap Magyarország 2020. évi központi költségvetéséről szóló 2019. évi LXXI. törvény 58. § (6) bekezdésének felhatalmazása alapján 45.000 Ft a Főpolgármesteri Hivatalban és a Fővárosi Önkormányzati Rendészeti Igazgatóságnál.
· A Főpolgármesteri Hivatalban és a Fővárosi Önkormányzati Rendészeti Igazgatóságnál dolgozó köztisztviselőt megillető cafeteria-juttatás éves keret-összegének meghatározása a közszolgálati tisztviselőkről szóló 2011. évi CXCIX. törvény (továbbiakban: Kttv.) 151. §-a, a Magyarország 2020. évi központi költségvetéséről szóló 2019. évi LXXI. törvény 58. § (4)-(6) bekezdései, valamint a Fővárosi Önkormányzat tárgyévi költségvetési rendeletében meghatározott illetményalap mértékének figyelembevételével történik.
· A Kttv. 152. §-a, valamint a Főpolgármesteri Hivatalban és a Fővárosi Önkormányzati Rendészeti Igazgatóságnál dolgozó köztisztviselőket megillető szociális, jóléti és egészségügyi juttatásokról szóló 65/2013. (IX. 18.) Főv. Kgy rendelet 9. §-a alapján köztisztviselőt megillető egyéb béren kívüli juttatás adható.
A 2020. évi költségvetés tartalmazza a köztisztviselők előrelépés és illetménykiegészítés, valamint a garantált bérminimumra történő kiegészítés előirányzatát.
A kötelező legkisebb munkabér (minimálbér) és a garantált bérminimum 2020. évi megállapításáról szóló 367/2019. (XII.30.) Korm. rendelet szerint emelkedik a Munka Törvénykönyve és a Kttv. hatálya alá tartozó érintett dolgozók illetménye. Juttatásuk a köztisztviselőkkel azonosan biztosított.
A megváltozott munkaképességű személyek ellátásairól és egyes törvények módosításáról szóló 2011. évi CXCI. törvény 23. §-ának (5) bekezdése szerint a rehabilitációs hozzájárulás mértéke 2020. évben a minimálbér kilencszerese/fő/év, azaz 1.449.000 Ft/fő/év (2019. évben 1.341.000 Ft/fő/év).

